ddrg/super_eurlex huggingface dataset:
Virallinen lehti nro C 158 , 25/05/1998 s. 0019



KIRJALLINEN KYSYMYS E-2908/97 komissiolle esittäjä(t): Kenneth Collins (PSE) (17. syyskuuta 1997) Aihe: Portugalin arvonlisäveron aiheuttama eriarvoisuus Kysymykseen E-2086/94 ((EYVL C 75, 27.3.1995, s. 17. )) arvonlisäveron soveltamisesta Portugalin alkoholijuomasektorilla 7. joulukuuta 1994 antamassaan vastauksessa komissio ilmoitti, että se on parhaillaan tutkimassa kysymystä voidakseen tehdä asianmukaisen päätöksen. Voiko komissio ilmoittaa, onko se tehnyt tällaisen päätöksen ja mitä toimenpiteitä siitä lähtien on toteutettu, jotta Portugalin arvonlisäveron taso vastaisi ainakin 1. tammikuuta 1993 lähtien vaadittua 12 prosentin vähimmäistasoa tai kaikkiin muihin alkoholijuomiin sovellettavaa 17 prosentin tasoa? Komission jäsenen Mario Montin komission puolesta antama vastaus (11. marraskuuta 1997) Parlamentin jäsenen kysymykseen E-2086/94 annetussa vastauksessa kuvailtu alkoholijuomien arvonlisäverotusta koskeva yhteisön lainsäädäntö ei ole muuttunut. Alkoholijuomiin sovelletaan Portugalissa nykyisin 17 prosentin yleistä verokantaa. Viinit ovat kuitenkin alennetun viiden prosentin verokannan piirissä. Tämä käytäntö on komission näkemyksen mukaan edellä mainitun yhteisön lainsäädännön vastainen. Rikkomisesta johtuva asianmukainen menettely on parhaillaan käynnissä.
Virallinen lehti nro C 158 , 25/05/1998 s. 0173



KIRJALLINEN KYSYMYS P-3666/97 komissiolle esittäjä(t): Honório Novo (GUE/NGL) (10. marraskuuta 1997) Aihe: Komission jäsenen Franz Fischlerin matka Portugaliin Komission jäsen Franz Fischler matkusti Portugaliin 3. marraskuuta 1997 osallistuakseen kokouksiin eri kansallisten maatalousjärjestöjen päättäjien kanssa. Vierailunsa aikana komission jäsen Franz Fischler tapasi Portugalin pääministerin (joka on myös sosialistipuolueen pääsihteeri) ja sosiaalidemokraattisen puolueen puheenjohtajan. Käydessään Portugalissa 7. lokakuuta tänä vuonna komission puheenjohtaja Jacques Santer noudatti samaa käytäntöä tavaten ainoastaan sosialistipuolueen pääsihteerin ja sosiaalidemokraattisen puolueen puheenjohtajan. Komissio tietää varmaankin, sen täytyy tietää, että Portugalin parlamentissa on edustettuna viisi poliittista puoluetta, ja että Euroopan parlamentissa on portugalilaisia jäseniä neljästä näistä viidestä poliittisesta puolueesta. Näin ollen useiden Portugalissa vierailleiden Euroopan komission edustajien omaksuma asenne tiettyjä portugalilaisia poliittisia puolueita kohtaan vaikuttaa oudolta ja suorastaan mielivaltaiselta. Millä komissio perustelee tätä asennetta? Aikooko komissio viipymättä muuttaa tätä käytäntöä sen nykyisten jäsenten vieraillessa Portugalissa? Komission puheenjohtajan Jacques Santerin komission puolesta antama vastaus (19. marraskuuta 1997) Komission jäsenet tapaavat mielellään mahdollisimman laajoja tahoja, mutta eivät voi jokaisella matkallaan tavata kaikkien puolueiden edustajia, varsinkaan silloin kun tapaamispyyntöä ei ole esitetty.
Virallinen lehti nro C 158 , 25/05/1998 s. 0163



KIRJALLINEN KYSYMYS P-3614/97 komissiolle esittäjä(t): Elisabeth Schroedter (V) (6. marraskuuta 1997) Aihe: Ympäristövaikutusten arviointi ja rakennerahastosta saatavan tuen jakaminen Brandenburgin osavaltiossa 1. Onko komissio tietoinen, että Brandenburgin osavaltiossa tulkitaan rakennerahastoja koskevan asetuksen 2081/93 ((EYVL L 193, 31.7.1993, s. 5. )) 8 artiklan (tavoite 1) 4 kohdan kolmatta luetelmakohtaa ympäristövaikutusten arvioinnista siten, että Euroopan aluekehitysrahastosta saatavia määrärahoja jaettaessa riittää, että osavaltion investointipankki, joka laatii avustusilmoitukset, tarkastaa ympäristövaikutukset? 2. Jos vastaus on myönteinen, katsooko komissio, että tällöin Brandenburgin osavaltiossa on täytetty riittävässä määrin asetuksessa oleva edellytys ympäristöviranomaisten osallistumisesta? 3. Katsooko komissio, että Brandenburgin osavaltion investointipankilla on riittävä pätevyys arvioida asianmukaisesti hankkeiden ympäristövaikutuksia? Komission jäsenen Monika Wulf-Mathiesin komission puolesta antama vastaus (11. joulukuuta 1997) Niiden tietojen mukaan, jotka komissio on saanut Brandenburgin talousasioista vastaavalta ministeriöltä, joka on vastuussa Euroopan aluekehitysrahaston (EAKR) myöntämän rahoituksen hallinnoinnista Brandenburgissa, investointipankki (Landes-investitionsbank, ILB) ei ole vastuussa EAKR:n yhteisrahoittamien toimien ympäristövaikutusten arvioinnista. Tehtävän suorittavat osavaltion ympäristöviranomaiset. Suurten hankkeiden (joiden tukikelpoiset kustannukset ovat tapauksesta riippuen yli 15 tai 25 miljoonaa ecua) osalta vaaditaan alueen ympäristöministeriön (Landesumweltamt) kirjallinen suostumus ennen kuin EAKR:n tukea voidaan myöntää. Pienempien hankkeitten osalta ILB voi hyväksyä hankkeille osoitettavat maksut ainoastaan ympäristöviranomaisten (Landesumweltamt, Bauamt) aikaisemmin tekemän kirjallisen hyväksynnän perusteella.
Virallinen lehti nro C 158 , 25/05/1998 s. 0157



KIRJALLINEN KYSYMYS P-3584/97 komissiolle esittäjä(t): Ilona Graenitz (PSE) (6. marraskuuta 1997) Aihe: ¨Herodes-palkkio¨ Luxemburgissa kokoontunut maatalousasioiden neuvosto sopi siitä, että alle kolmen viikon ikäisten vasikoiden tappamisesta maksettavaa ¨Herodes-palkkiota¨ jatketaan joulukuun 1998 alkuun saakka; Saksa, Itävalta, Tanska ja Ruotsi esittivät asiasta eettisiä epäilyjä. Miten komissio suhtautuu tähän palkkioon? Onko ¨Herodes-palkkio¨, joka on johtanut siihen, että suuret määrät vasikoita kuljetetaan Saksasta Ranskaan, yhteensopiva EU:n eläinkuljetusdirektiivin kanssa? Onko komission mielestä mahdollista lopettaa nämä palkkion saamiseksi tehtävät vasikoiden kuljetukset? Millaisia toimenpiteitä suunnitellaan ¨Herodes-palkkion¨ vaihtoehdoksi? Komission jäsenen Franz Fischlerin komission puolesta antama vastaus (15. joulukuuta 1997) Neuvosto hyväksyi vuonna 1992 vasikoiden prosessointipalkkion sisällyttämisen osaksi naudanlihamarkkinoiden uudistuksia, jotta pystyttäisiin valvomaan paremmin ylijäämiä, joita naudanliha-alalle uhkasi kasautua. Toimenpide käynnistettiin kuitenkin kahden vuoden siirtymäajaksi vasta kun BSE-kriisi puhkesi maaliskuussa 1996. Naudanlihamarkkinoiden runsaan tarjonnan vuoksi näille vasikoille ei valitettavasti löydy ostajia. Komissio ei usko, että näiden vasikoiden lihottaminen ja lihavuorten kasvattaminen, josta veronmaksajat joutuvat myöhemmin maksamaan, on realistinen vaihtoehto. Vasikoiden prosessointipalkkio on täysin yhdenmukainen eläinten suojelua kuljetusten aikana koskevan direktiivin 91/628/ETY ((EYVL L 340, 11.12.1991, sellaisena kuin se on muutettuna direktiivillä 95/29/EY, EYVL L 148, 30.6.1995. )) kanssa edellyttäen, että eläinten kuljetus suoritetaan direktiivin säädösten mukaisesti. Komissio on pohtinut perusteellisesti näiden vasikoiden kuljetusten lopettamisen mahdollisuutta ja on tullut siihen lopputulokseen, että tällainen toimenpide kohtaisi huomattavaa vastustusta, koska jos kaikkia yhteisön eläinten kuljetuksia koskevia säännöksiä noudatetaan, se rikkoisi hyödykkeiden vapaan liikkumisen periaatetta. Jäsenvaltioiden sopiessa lokakuussa 1996 naudanlihamarkkinoiden tasapainon palauttamiseksi suunnatuista toimenpiteistä otettiin käyttöön aikaistettua markkinoille saattamista koskeva palkkio, jonka avulla oli tarkoitus pienentää naudanlihan tuotantoa rohkaisemalla kasvattajia alentamaan vasikanlihantuotantoon käytettävien vasikoiden lopullista painoa sekä lisäämään samanaikaisesti tuotantoon käytettävien vasikoiden lukumäärää. Kukin jäsenvaltio voi päättää, soveltaako se vasikoiden prosessointia vai aikaistettua markkinoille saattamista koskevaa palkkiota.
Virallinen lehti nro C 158 , 25/05/1998 s. 0190



KIRJALLINEN KYSYMYS E-3792/97 neuvostolle esittäjä(t): Pedro Marset Campos (GUE/NGL) (26. marraskuuta 1997) Aihe: Poliisin toiminta ennen 20. marraskuuta 1997 Luxemburgissa järjestettävää mielenosoitusta työllisyyden puolesta Poliisivoimien edustajat kävivät 5. marraskuuta 1997 ammattiliittojen UGT, CC.OO ja CSIF toimistoissa Extremadurassa pyytääkseen tietoja henkilöistä, jotka osallistuvat Euroopan ammatillisen yhteisjärjestön koolle kutsumaan joukkokokoukseen 20. marraskuuta 1997 Luxemburgissa. Espanjan poliisin ylin johto ilmoitti, että käyntien syynä oli EU:n poliisipalvelujen koordinointitoimiston esittämä pyyntö tiedon saamiseksi mielenosoitukseen osallistujista, reiteistä, kulkuvälineistä ja majoituksesta Luxemburgissa. Mikä on näiden toimenpiteiden oikeudellinen perusta? Noudatetaanko niissä sellaisia perusvapauksia, kuten sananvapautta ja kokoontumisvapautta? Vastaus (12. helmikuuta 1998) Yleisen järjestyksen ylläpito Euroopan unionin jäsenvaltioiden alueella kuuluu kunkin jäsenvaltion viranomaisten yksinomaiseen toimivaltaan. Neuvostolla ei ole valtuuksia ottaa kantaa asiassa, joka ei kuulu perussopimuksissa sille määrättyyn toimivaltaan.
Virallinen lehti nro C 158 , 25/05/1998 s. 0080



KIRJALLINEN KYSYMYS E-3293/97 komissiolle esittäjä(t): Wolfgang Kreissl-Dörfler (V) (20. lokakuuta 1997) Aihe: Vähiten kehittyneiden maiden markkinoille pääsy Millä tavoin komissio aikoo toteuttaa neuvoston päätöksen, joka koskee vähiten kehittyneiden maiden asettamista samanarvoiseen asemaan AKT-maiden kanssa? Mitkä seikat aiheuttavat vaikeuksia päätöksen täytäntöönpanon yhteydessä? Onko jo esitetty tätä asiaa koskevia konkreettisia ehdotuksia? Komission jäsenen João de Deus Pinheiron komission puolesta antama yhteinen vastaus kirjallisiin kysymyksiin E-3292/97 ja E-3293/97 (1. joulukuuta 1997) Kesäkuussa 1997 neuvosto pyysi komissiota esittämään sille ehdotuksia, joilla saavutettaisiin samanlainen kohtelu kaikille vähiten kehittyneille maille 1. tammikuuta 1998 mennessä. Komissio valmistelee aktiivisesti kyseisiä ehdotuksia ottaen huomioon yhteisön Lomén sopimuksen mukaiset velvoitteet sekä yleisen tullietuusjärjestelmän määräykset. Ottaen huomioon rakenteelliset erot niissä kauppajärjestelyissä, joita yhteisöllä on toisaalta Lomén sopimuksen sopimuspuolina olevien vähiten kehittyneiden maiden kanssa ja toisaalta niiden vähiten kehittyneiden maiden kanssa, jotka eivät ole Lomén sopimuksen sopimuspuolia ja joihin sovelletaan yleistä tullietuusjärjestelmää, on olemassa tiettyjä teknisiä ongelmia, joihin etsitään mahdollisia ratkaisuja. Ratkaisujen löydyttyä ehdotus esitetään neuvostolle mahdollisimman pian.
Virallinen lehti nro C 158 , 25/05/1998 s. 0017



KIRJALLINEN KYSYMYS E-2896/97 komissiolle esittäjä(t): Phillip Whitehead (PSE) (17. syyskuuta 1997) Aihe: Ehdotus neuvoston asetukseksi eurokolikoiden nimellisarvosta ja teknisestä määrittelystä Välitettyään edellä mainitun ehdotuksen (KOM(97)0247) ((EYVL C 208, 9.7.1997, s. 5. )) muodollisesti käsiteltäväksi sekä parlamentille että neuvostolle, komissio on ilmeisesti päättänyt kysyä kemiallisten yhdisteiden myrkyllisyyttä ja ekomyrkyllisyyttä käsittelevältä tieteelliseltä komitealta sitä, mitä vaikutuksia terveydelle aiheutuu ehdotuksessa mainitun nikkeliä sisältävän metalliseoksen käytöstä 1 ja 2 euron kolikoissa. Vaikuttaa myös siltä, että komissio rahoittaa asian lisätutkimuksia. Mitkä olivat tämän alkuperäisen päätöksen tieteelliset perusteet, ottaen huomioon, että komissio oli tietoinen sekä ETUC:n (Euroopan ammatillisen yhteisjärjestön) sekä kuluttajajärjestöjen mainitsemista terveysvaaroista? Onko komissio sitä mieltä, että on väärin kysyä neuvoa tieteelliseltä komitealta ennen sellaiseen sopimukseen pääsemistä, joka on yhdenmukainen uuden Amsterdamin sopimuksen sitoumuksen kanssa, jossa sanotaan, että ¨yhteisön politiikan ja toimintojen määrittelyssä... varmistetaan ihmisten terveyden korkeatasoinen suojelu¨? Jos uusissa tutkimuksissa ja tieteellisessä lausunnossa päädytään samoihin huolestuttaviin johtopäätöksiin, joiden mukaan nikkeliä sisältävän metalliseoksen käyttö 1 ja 2 euron kolikoissa on terveysriski, aikooko komissio muuttaa olemassa olevaa ehdotusta? Komission jäsenen Yves-Thibault de Silguyn komission puolesta antama yhteinen vastaus kirjallisiin kysymyksiin E-2896/97 ja E-2897/97 (11. marraskuuta 1997) Tehdessään ehdotuksen komissio ilmoitti, että ehdotusta tarkistettaisiin kemiallisten yhdisteiden yleistä ja ekologista myrkyllisyyttä käsittelevän tiedekomitean työn tulosten perusteella. Tiedekomitea arvio nikkeliä sisältävien kolikkojen käsittelystä aiheutuvia riskejä. Komitea on nyt esittänyt alustavan selvityksensä, jossa todetaan, ettei ole todisteita nykyisten kolikoiden vaikutuksesta nikkeliallergian puhkeamiseen. Saatavilla olevien varsin rajallisten tietojen perusteella komitea on päätellyt, että erittäin harvoin suuren yleisön tai kolikoita työssään käsittelevien ihmisten nikkeliallergiatapaukset johtuvat liikkeessä olevista kolikoista vapautuvasta nikkelistä. Komitean mielestä on epätodennäköistä, että uudet kolikot voisivat aiheuttaa suurempaa riskiä, vaikka niistä vapautuvan nikkelin määrä pysyisikin entisen kaltaisena. Komitea tekee parhaillaan tieteellisiä kokeita arvioidakseen uusista kolikoista vapautuvan nikkelin määrää. Kokeiden tulokset ovat todennäköisesti käytettävissä muutaman viikon kuluttua. Huolimatta näiden tutkimusten tuloksista komissio päätti ehdotuksessaan minimoida uusien kolikoiden nikkelipitoisuuden käyttämällä mahdollisuuksien mukaan nikkelittömiä metalliseoksia, jotka täyttävät tekniset vaatimukset ja turvallisuusmääräykset. Tällä tavoin on tarkoitus vähentää kolikkojen kokonaisnikkelipitoisuutta nykyisestä 75 prosentista 8 prosenttiin.
Virallinen lehti nro C 158 , 25/05/1998 s. 0152



KIRJALLINEN KYSYMYS P-3576/97 komissiolle esittäjä(t): Franco Malerba (UPE) (4. marraskuuta 1997) Aihe: Energia-, tutkimus- ja teknologiayhteistyö Välimeren kolmansien maiden kanssa: FEMIRC- verkoston laajentaminen Sen jälkeen kun innovaatioyhteyskeskukset (IRC) perustettiin vuonna 1992, ovat ne menestyksekkäästi kehittyneet strategiseksi eurooppalaiseksi organisaatioksi, joka välittää uutta teknologiaa ja innovaatiota eurooppalaisten yritysten välillä. Menestys on tunnustettu Keski- ja Itä-Euroopan maiden (KIE-maat) kanssa tehdyn yhteistyön puitteissa ja uusia samanlaisia keskuksia - IRC:n jäsenkumppanuuskeskuksia (FEMIRC) - on perustettu KIE-maihin avustamaan paikallisesti niiden yrityksiä. FEMIRCien ja eurooppalaisten IRCien yhteistoimet ovat myötävaikuttaneet uuden FEMIRC-organisaation oppimisprosessin nopeuttamista. Komission on käynnistettävä Välimeren yhteistyöpolitiikan ja MEDA-ohjelman yhteydessä yhteistyöhön ja teknologian siirtoon liittyviä toimia sellaisilla aloilla kuten veden laatu ja käsittely, uudistuvat energiat, maatalous ja ympäristösuojelu, kuljetus ja televiestintäjärjestelmät. Tämän saavuttamiseksi on ilmeistä, että komission on perustettava vahva, työllensä omistautunut organisaatio tukemaan ja johtamaan MEDA-hankkeita. 1. Onko komissiolla aikomus laajentaa IRC-verkostoa Välimeren kolmansiin maihin ja miten se aikoo tehdä sen? 2. Aikooko se harkita yhteisen työryhmän perustamista PO XII:n (innovaatio) ja PO I B:n välillä, jotta uusi FEMIRC-organisaatio voitaisiin nopeasti toteuttaa? Komission jäsenen Manuel Marínin komission puolesta antama vastaus (1. joulukuuta 1997) Välimeren kaksitoista yhteistyökumppanimaata eivät kuulu innovaatioyhteyskeskusten (IRC) verkkoon, eikä tässä vaiheessa ole tehty päätöstä näiden maiden osallistumisesta siihen. Komissio voisi tarvittaessa tukea verkoston laajentamista tiettyihin kolmansiin maihin, riippuen käynnissä olevan pilottivaiheen aikana tehtyjen toimien arvioimisesta saaduista tuloksista sekä tutkimuksen ja teknologisen kehityksen (TTK) viidettä puiteohjelmaa koskevista päätöksistä. Euroopan ja Välimeren alueen kumppanuuden osalta teknologista innovaatiota ja teknologian siirtoa toteutetaan kahdenlaisilla toimilla. Yksityisen sektorin kehittämiseksi annettavalla tuella eli MEDA-ohjelmaan kuuluvilla kansallisilla maaohjelmilla perustetaan liiketoimintakeskuksia, joilla pyritään parantamaan erityisesti kyseisten maiden tuottavuutta ja teknologioita. Toisaalta taitotiedon ja kokemuksen siirtoon tähtäävä alueellinen yhteistyö kehittyy muun muassa energia-alalla Euroopan ja Välimeren alueen välisen energia-alan foorumin ansiosta sekä veden osalta tietotaitoa koskevan tiedotusjärjestelmän käyttöön oton ansiosta. Teknologiakeskuksia käsittelevä Euroopan ja Välimeren alueiden välinen kokous järjestetään vuoden 1998 kolmen ensimmäisen kuukauden aikana.
Virallinen lehti nro C 134 , 30/04/1998 s. 0052



KIRJALLINEN KYSYMYS E-3001/97 komissiolle esittäjä(t): Roberta Angelilli (NI) (1. lokakuuta 1997) Aihe: Roomaan rakennettavan itäisen ohitustien ja Castel Sant-Angelon tunnelin tarjouskilpailuissa havaitut väärinkäytökset Viimeaikaisissa lehtiartikkeleista on saatu lukea, että Euroopan komissio on mitätöinyt tarjouskilpailun Rooman uuden itäisen ohitustien rakentamisesta, jonka perusteella Rooman kaupunginhallitus oli jo myöntänyt projektin Valtion rautateille (FS) 7 miljardin summalla. Kaikki johtui siitä, että Rooman kaupunki ei ollut kunnioittanut yhteisön säännöksissä määrättyjä julkisten tarjouskilpailujen menettelytapoja, minkä vuoksi tarjouskilpailu on uusittava. Samassa lehtiartikkelissa esitetään samansuuntaisia epäilyksiä Castel Sant-Angelon tunnelin suunnittelusta, vaikka komissio 21.3.1997 antamassaan vastauksessaan kirjalliseen kysymykseen E-1270/97 ((EYVL C 373, 9.12.1997, s. 97.)) ilmoitti, ettei sen tietoon ole tullut yhteisön julkisia tarjouskilpailuja koskevien säännösten rikkomistapauksia tässä projektissa. Edellä mainittuun viitaten kysyn komissiolta: 1. voiko se vahvistaa uutisen itäisen ohitustien suunnittelun tarjouskilpailun peruuttamisesta; 2. jos se pitää paikkansa, pyydän komissiota tarkentamaan päätöksen perustelut ja kertomaan miten päätökseen on tultu; 3. voiko komissio vahvistaa Castel Sant-Angelon tunnelia koskevan aiemman vastauksensa ja näin kumota Italian lehdistön väitteet. Komission jäsenen Mario Montin komission puolesta antama vastaus (18. marraskuuta 1997) 1. ja 2. Komissio ei voi mitätöidä kansallisten viranomaisten tekemiä päätöksiä. Komissio vastaanotti valituksen, joka koskee suunnitelmaa Rooman uudesta itäisestä ohikulkutiestä, ja pyysi Italian viranomaisilta tietoja menettelytavoista, joita oli noudatettu kyseisen rakennuspalvelun myöntämisessä. Italian viranomaiset vastasivat komissiolle tutkivansa yhdessä Italian valtion rautateiden (Ferroviere delle Stato) kanssa uusia ratkaisuja hankkeen jatkamista ja ohikulkutien rakentamista varten. 3. Komissio vahvistaa, ettei se ole saanut yhtään Castel Sant-Angelon tunnelisuunnitelmaa koskevaa valitusta, ja pyytää arvoisaa parlamentin jäsentä toimittamaan hallussaan olevat kyseiseen menettelyyn liittyvät tiedot komissiolle.
Virallinen lehti nro C 158 , 25/05/1998 s. 0146



KIRJALLINEN KYSYMYS E-3539/97 komissiolle esittäjä(t): Glyn Ford (PSE) (12. marraskuuta 1997) Aihe: Mallorcan kävelyreitit Onko komissio tietoinen, että Mallorcassa maanomistajat sulkevat perinteisiä kävelyreittejä? Jos, kuten tietooni on tullut, EU:n tuella toteutettavat rakennushankkeet lisäävät näiden sulkemisten lukumäärää, voisiko komissio käyttää vaikutusvaltaansa sen varmistamiseksi, että autoliikenteen edellytysten parantaminen ei johtaisi kävelyreittien sulkemisiin? Komission jäsenen Franz Fischlerin komission puolesta antama vastaus (22. joulukuuta 1997) Rakennerahastouudistuksen tavoitteeseen 5b kuuluvaan Baleaarien maaseutualueiden kehittämisohjelmaan sisältyy yhteisön osarahoitus tuille, joita alueella myönnetään viljelylohkoja ympäröivien perinteisten kiviaitojen uudelleenrakentamiseksi. Toimella pyritään historiallisen ja kulttuurisen perinnön merkityksen lisäämiseen ja korkealaatuisen matkailun kehittämiseen saarten sisäosien maaseutualueilla. Tukien myöntämisestä vastaavien Baleaarien toimivaltaisten alueviranomaisten tehtävä on valvoa oikeudellisten ja hallinnollisten määräysten noudattamisen lisäksi toimenpiteen tavoitteen eli maaseutumatkailun kehittämisen saavuttamista. Patikointireitit ovat osoittautuneet hyvin hyödyllisiksi maaseutumatkailun kannalta. Komissio ottaa kysymyksen esille seuraavassa seurantakomitean kokouksessa tuodakseen alueellisten viranomaisten tietoisuuteen arvoisan parlamentin jäsenen esittämät mahdolliset epäsuotavat vaikutukset.
Virallinen lehti nro C 134 , 30/04/1998 s. 0066



KIRJALLINEN KYSYMYS E-3056/97 komissiolle esittäjä(t): Amedeo Amadeo (NI) (2. lokakuuta 1997) Aihe: Tupakkauudistus Asiani koskee asiakirjaa ¨Komission kertomus neuvostolle raakatupakka-alan yhteisestä markkinajärjestelystä¨ (KOM(96) 0554 lop.) Kertomuksessa ehdotetaan tutkimus- ja terveysrahaston osuuden kaksinkertaistamista, jolloin se olisi 2 % palkkiosta. Komission tutkimus- ja terveysrahastoa, ympäristönsuojelua, valvontaa ja hallinnon yksinkertaistamista koskeviin kaavailuihin liittyen pyydän, että rahastolle myönnettävät varat eivät ylitä komission sille ehdottamia määriä, jotta institutionaalinen toiminta voidaan tehokkaasti toteuttaa. Komission jäsenen Franz Fischlerin komission puolesta antama vastaus (7. marraskuuta 1997) Parlamentille ja neuvostolle toimitetussa kertomuksessa esitetyn tupakan markkinajärjestelyuudistusta koskevan komission suunnitelman kulmakiviä ovat tupakoinnin ehkäiseminen, vähemmän haitallisten tupakkalaatujen kehittäminen ja ympäristönsuojelu. Komission tavoitteena on kaksinkertaistaa tupakoinnin ehkäisemiseen tarkoitetun tiedotusrahaston talousarvio ja kannustaa tuottajaryhmiä rahoittamaan ympäristönsuojelutoimenpiteitä. Komission arvion mukaan terveysalan tiedotusrahaston varojen kaksinkertaistaminen on riittävä toimi tehokkaiden toimenpiteiden toteuttamiseksi kansanterveyden alalla.
Virallinen lehti nro C 134 , 30/04/1998 s. 0090



KIRJALLINEN KYSYMYS E-3125/97 komissiolle esittäjä(t): Graham Mather (PPE) (13. lokakuuta 1997) Aihe: BA/AA -fuusio British Airways on äskettäin kritisoinut voimakkaasti komission selvitystä sen mahdollisesta fuusiosta American Airlinesin kanssa. Varsinkin lähtö- ja saapumisaikojen jakaminen Heathrown lentoasemalla nosti esiin kysymyksiä. Kun Ison-Britannian hyvää kauppatapaa käsittelevä virasto (Office of Fair Trading) ehdotti, että BA:n olisi luovuttava 168 lähtö- ja saapumisajasta viikossa, komission ehdottama lukema oli 358. Miten komissio päätyi tähän lukemaan ja miksi se on niin paljon suurempi kuin OFT:n lukema? Komission jäsenen Karel Van Miertin komission puolesta antama vastaus (30. lokakuuta 1997) Komissio on tehnyt perustamissopimuksen 85 ja 86 artiklan pohjalta selvityksen, jonka perusteella syntyneen alustavan näkemyksen mukaan British Airwaysin ja American Airlinesin ehdotettu liittoutuma on kilpailun kannalta sangen huolestuttava. Komissio toivoo arvoisan kysyjän ymmärtävän, ettei se voi antaa yksityiskohtaisia tietoja asiasta, jota parhaillaan tutkitaan kilpailusääntöjen mukaisesti.